Resolució 261/2017, de 26 de juliol
Còpia electrònica dels expedients (projecte, contractació, execució etc.) relacionats amb les obres que es fan al Casal del poble.
La reclamació no té per objecte l'accés pròpiament a informació pública, que ha estat plenament estimat a la Resolució de l'Ajuntament, sinó que es presenta en relació amb el format amb què es vol accedir a la informació.
És adequada la cautela de l'Ajuntament de donar accés al projecte tècnic amb vista enlloc de lliurar còpia electrònica ja que és un format menys lesiu del dret a la propietat intel·lectual del seu autor i evita riscos de difusió no autoritzada.
A la vista de que és una sol·licitud molt àmplia, ja que abasta expedients complets relatius tant a la fase de projecte d'obra com d'execució, i que l'Administració no els té en format electrònic, la Comissió considera justificat el canvi en el format sol·licitat per la persona reclamant i desestima la pretensió d'obtenir-ne una còpia electrònica, que obligaria l'Administració a la digitalització de tots els expedients.
Número d'expedient de la reclamació: 250/2017.
L'Administració reclamada rau dins l'àmbit d'aplicació de l'LTAIPBG i, per tant està obligada a facilitar l'accés a la informació pública de què disposi, i de conformitat amb l'article 72 LTAIPBG, la GAIP és competent per atendre les reclamacions que s'adrecin contra ella en matèria d'accés a informació pública.
D'acord amb els antecedents, la reclamació no té per objecte l'accés pròpiament a informació pública, que ha estat plenament estimat a la Resolució de l'Ajuntament, sinó que es presenta en relació amb el format amb què es vol accedir a la informació: la persona reclamant sol·licita obtenir-ne còpia en format electrònic i l'Administració li ofereix la consulta presencial a l'Ajuntament adduint que l'expedient original no és electrònic, d'una banda, i que concretament pel que fa al projecte tècnic la consulta amb vista és menys lesiva del dret a la propietat intel·lectual del seu autor ja que evita riscos de difusió no autoritzada.
L'Ajuntament invoca l'article 36 LTAIPBG, que efectivament preveu en el seu apartat 2, com a excepció a la regla general de lliurament de la informació en el format elegit, la possibilitat que l'Administració variï el format de lliurament de la informació en determinats supòsits, entre els quals: si hi ha una alternativa més econòmica sempre que no dificulti al sol·licitant l'accés a les dades; si es considera raonable utilitzar un format diferent del demanat, sempre que es justifiqui; si tècnicament no és possible fer una còpia en el format en què s'ha demanat la informació o si el format pot afectar els drets de propietat intel·lectual.
La decisió de l'Ajuntament de permetre l'accés presencial al projecte tècnic limitant-ne l'obtenció de còpia electrònica fonamentada en la cautela davant dels drets de propietat intel·lectual del seu autor s'ajusta als criteris que conté el Dictamen 1/2016 d'aquesta Comissió, que recomana no aplicar el límit a l'accés, sinó en tot cas als formats que facin possible una difusió incontrolada, de manera que "és clarament compatible amb el dret de propietat intel·lectual un accés limitat a consulta o vista sense reproducció (vetllant, en aquest darrer cas, per evitar l'ús d'aparells mòbils habituals per fer-ne còpia)", tot recordant que l'article 31.1.c del Reial Decret 1708/2011, de 18 de novembre, que estableix el Sistema espanyol d'arxius, inclou com una de les excepcions del dret a obtenir còpia dels documents sol·licitats la vulneració dels drets de propietat intel·lectual.
Tenint això en compte i considerant la finalitat de l'accés, que és el de la comprovació de la legalitat d'unes obres que estan produint molèsties a una veïna, es considera adequada la limitació a la còpia i l'estimació del dret a consultar presencialment el projecte.
Quant a l'accés en format electrònic dels expedients relacionats amb l'obra, tenint en compte que l'Administració al·lega que el format d'origen no és electrònic, considerant que la consulta es pot realitzar en diversos dies successius i que, segons aclareix l'informe municipal, es pot qualsevol dia de la setmana i en qualsevol horari general d'atenció al públic (sens perjudici que per a consultes o preguntes sobre el mateix calgui cenyir-se a l'horari de presència del tècnic municipal) així como el fet que la persona reclamant és veïna del mateix poble i que per a la finalitat de l'accés no és indispensable el format electrònic, i finalment a la vista de que és una sol·licitud molt àmplia ja que abasta expedients complets relatius tant a la fase de projecte d'obra com d'execució, la Comissió considera justificat el canvi en el format sol·licitat per la persona reclamant i desestima la pretensió d'obtenir-ne una còpia electrònica, que obligaria l'Administració a la digitalització de tots els expedients.
Tot això sens perjudici ni afectació del dret de la persona reclamant a accedir als expedients objecte de la seva sol·licitud mitjançant la consulta presencial a l'Ajuntament, sobre el qual aquesta Comissió no s'hi pronuncia en haver estat reconegut i estimat prèviament per l'Ajuntament.
Sobre la base dels antecedents i fonaments jurídics exposats, el Ple de la GAIP, en la sessió de 26 de juliol.de 2017, resol per unanimitat:
Els terminis establerts en aquesta Resolució per lliurar la informació s'han de comptar en dies hàbils (descomptant, per tant, dissabtes i festius) i comencen a partir de l'endemà de la recepció de la seva notificació per l'Administració reclamada.